CELEX: 32018D0485
Language: hr
Date: 2018-03-19 00:00:00
Title: Provedbena odluka Vijeća (EU) 2018/485 od 19. ožujka 2018. kojom se Danskoj odobrava primjena posebne mjere odstupanja od članka 75. Direktive 2006/112/EZ o zajedničkom sustavu poreza na dodanu vrijednost

23.3.2018   
            
            
               HR
            
            
               Službeni list Europske unije
            
            
               L 81/13
            
         PROVEDBENA ODLUKA VIJEĆA (EU) 2018/485
   od 19. ožujka 2018.
   kojom se Danskoj odobrava primjena posebne mjere odstupanja od članka 75. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 291. stavak 2.,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Dopisom evidentiranim u Komisiji 21. studenoga 2017. Danska je u skladu s člankom 395. stavkom 2. Direktive 2006/112/EZ zatražila odobrenje za primjenu posebne mjere kojom se uređuje pravo na odbitak ulaznog PDV-a (pretporez) i kojom se odstupa od članka 75. te direktive.
            
         
               (2)
            
            
               U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 7. i 8. prosinca 2017. ostalim državama članicama proslijedila zahtjev koji je podnijela Danska, a dopisom od 11. prosinca 2017. obavijestila Dansku da ima sve informacije potrebne za razmatranje zahtjeva.
            
         
               (3)
            
            
               Bez mjere odstupanja danskim zakonodavstvom predviđa se da je poreznom obvezniku dopušteno u cijelosti odbiti pretporez na trošak kupnje i tekuće troškove vozila, ako je lako gospodarsko vozilo čija je najveća dopuštena ukupna masa tri tone registrirano kod danskih tijela kao vozilo koje se koristi samo za poslovne svrhe. Ako se takvo vozilo kasnije koristi za privatne svrhe, porezni obveznik gubi pravo na odbitak pretporeza na trošak kupnje vozila.
            
         
               (4)
            
            
               Radi ublaživanja posljedica tog režima Danska je zatražila odobrenje za primjenu posebne mjere odstupanja od članka 75. Direktive 2006/112/EZ. Odstupanje je odobreno Provedbenom odlukom Vijeća 2012/447/EU (2) te kasnije Provedbenom odlukom Vijeća (EU) 2015/992 (3). Potonja odluka istekla je 31. prosinca 2017.
            
         
               (5)
            
            
               Mjerom bi se poreznim obveznicima koji su registrirali vozilo samo za poslovne svrhe dopustilo da se tim vozilom koriste za privatne svrhe i da izračunaju oporezivi iznos pretpostavljene isporuke usluga u skladu s člankom 75. Direktive 2006/112/EZ na temelju dnevnog paušalnog iznosa, a da pritom ne izgube pravo na odbitak pretporeza na trošak kupnje vozila.
            
         
               (6)
            
            
               Tu pojednostavnjenu metodu izračuna trebalo bi ipak ograničiti na 20 dana uporabe za privatne svrhe po kalendarskoj godini, a paušalni iznos PDV-a koji treba platiti trebalo bi utvrditi u iznosu od 40 DKK po danu uporabe za privatne svrhe. Navedeni iznos odredila je danska vlada na temelju analize nacionalnih statističkih podataka.
            
         
               (7)
            
            
               Ta mjera, koja bi se trebala primjenjivati na laka gospodarska vozila čija je najveća dopuštena masa tri tone, ima za cilj pojednostavniti obveze u pogledu PDV-a poreznih obveznika koji povremeno upotrebljavaju, za privatne svrhe, vozilo registrirano samo za poslovne svrhe, čime se pojednostavljuje postupak naplate PDV-a. Međutim, porezni bi obveznik i dalje imao mogućnost registrirati lako gospodarsko vozilo kao vozilo kojim se koristi i u poslovne i za privatne svrhe. Time bi porezni obveznik izgubio pravo na odbitak pretporeza na trošak kupnje vozila, ali ne bi bio dužan plaćati dnevnu naknadu za svako korištenje vozila za privatne svrhe.
            
         
               (8)
            
            
               Odobravanje mjere kojom se osigurava da poreznom obvezniku koji se vozilom registriranim samo za poslovne svrhe povremeno koristi za privatne svrhe ne bude uskraćeno puno pravo na odbitak pretporeza na to vozilo u skladu je s općim pravilima o odbitku kako su utvrđena Direktivom 2006/112/EZ.
            
         
               (9)
            
            
               Odobrenje bi trebalo vrijediti za ograničeno razdoblje te bi stoga trebalo isteći 31. prosinca 2020.
            
         
               (10)
            
            
               Kako bi se osiguralo da se ostvare ciljevi koji se nastoje realizirati ovom mjerom, između ostalog osiguravanje neprekinute primjene prethodno odobrenog odstupanja i osiguravanje pravne sigurnosti u odnosu na porezno razdoblje, primjereno je da se ova Odluka primjenjuje od 1. siječnja 2018. Budući da je Danska zatražila produljenje odobrenja 21. studenoga 2017., te je od 1. siječnja 2018. nastavila primjenjivati pravni režim uspostavljen u svojem nacionalnom pravu na temelju prethodno odobrenog odstupanja, na odgovarajući način poštuju se opravdana očekivanja dotičnih osoba.
            
         
               (11)
            
            
               Ako Danska zatraži daljnje produljenje mjere odstupanja nakon 31. prosinca 2020., ona bi do 31. ožujka 2020. Komisiji trebala podnijeti izvješće zajedno sa zahtjevom za produljenje.
            
         
               (12)
            
            
               Smatra se da će odstupanje imati tek zanemariv učinak na ukupni iznos prihoda od PDV-a prikupljenog u fazi konačne potrošnje i da neće imati negativan utjecaj na vlastita sredstva Unije koja proizlaze iz PDV-a,
            
         DONIJELO JE OVU ODLUKU:
   Članak 1.
   Odstupajući od članka 75. Direktive 2006/112/EZ Danskoj se, kada se porezni obveznik lakim gospodarskim vozilom registriranim isključivo za poslovnu uporabu koristi za privatne svrhe ili za svrhe svojih zaposlenika ili općenito za svrhe koje nisu svrhe njegove poslovne djelatnosti, odobrava određivanje oporezivog iznosa na temelju paušalnog iznosa za svaki dan takve uporabe.
   Dnevni paušalni iznos iz prvog stavka iznosi 40 DKK.
   Članak 2.
   Mjera iz članka 1. primjenjuje se samo na laka gospodarska vozila čija je najveća dopuštena ukupna masa tri tone.
   Ta se mjera ne primjenjuje kada uporaba za privatne svrhe premašuje 20 dana po kalendarskoj godini.
   Članak 3.
   Ova Odluka proizvodi učinke od dana priopćenja.
   Primjenjuje se od 1. siječnja 2018. do 31. prosinca 2020.
   Zahtjev za produljenje mjere predviđen u ovoj Odluci podnosi se Komisiji do 31. ožujka 2020. te mu se prilaže izvješće koje uključuje preispitivanje mjere.
   Članak 4.
   Ova je Odluka upućena Kraljevini Danskoj.
   
      Sastavljeno u Bruxellesu 19. ožujka 2018.
      
         
            Za Vijeće
         
         
            Predsjednik
         
         R. PORODZANOV
      
   
   
      (1)  SL L 347, 11.12.2006., str. 1.
   
   
      (2)  Provedbena odluka Vijeća 2012/447/EU od 24. srpnja 2012. o odobrenju Danskoj da uvede posebnu mjeru kojom se odstupa od članka 75. Direktive 2006/112/EZ o zajedničkom sustavu poreza na dodanu vrijednost (SL L 202, 28.7.2012., str. 24.).
   
      (3)  Provedbena odluka Vijeća (EU) 2015/992 od 19. lipnja 2015. o odobrenju Danskoj da uvede posebnu mjeru kojom se odstupa od članka 75. Direktive 2006/112/EZ o zajedničkom sustavu poreza na dodanu vrijednost (SL L 159, 25.6.2015., str. 66.).